**Dezbaterile privind accesul la justiție în cadrul emisiunii „Legile afacerilor”**

**Partea I, ediția din 26.11.2016**

Cu prilejul manifestărilor dedicate Zilei Europene a Avocaților, având ca temă centrală ”Accesul la justiție”, vicepreședinții UNBR, **dna av. Cristina Gheorghe și dl. av Traian Briciu** au dezbătut problematica legată de acest subiect în cadrul emisiunii ”Legile afacerilor”, difuzată Sâmbătă, 26 noiembrie 2016, pe TVR 2.

Principalele aspecte care au fost dezbătute se referă la garanțiile mai mult declarative și mai puțin concrete ale accesului la justiție, problematica taxelor de timbru prohibitive pentru anumite probleme juridice curente, precum și despre ajutorul public judiciar modic oferit de stat pentru apărarea cetățenilor.

O primă intervenție a avut-o dna av. Cristina Gheorghe, vicepreședinte UNBR și decan al Baroului Brașov, care a spus că, aparent, accesul la justiție ar fi garantat, fiind prevăzut în dispozițiile constituționale. Însă, în realitate, există o serie de aspecte care constituie impedimente în calea accesului la justiție. Acestea țin atât de o timbrare excesivă, dar și de accesul dificil la apărare, având în vedere că accesul la justiție înseamnă în mod obligatoriu și acces la avocat.

Doamna avocat Cristina Gheorghe a adus în discuție și problematica sumelor modice prevăzute ca onorarii ale avocaților pentru furnizarea serviciilor de asistență juridică, în cadrul sistemului de ajutor public judiciar oferit de stat: ”Aceste onorarii modice ne aruncă într-un cerc vicios deoarece, pe de o parte se reclamă un nivel scăzut al prestației profesionale, iar pe de altă parte acesta este răspunsul mai mult sau mai puțin direct al acestor onorarii care, în mod elegant, pot fi numite modice”.

Dl. av. Traian Briciu, vicepreședinte UNBR și director INPPA, a întărit ideea că pentru ca accesul la justiție să nu rămână la nivel declarativ, trebuie să fie însoțit de o apărare calificată și să aibă îngrădiri cât mai mici la nivelul costurilor pe care le implică accesul la justiție. Dl. av. Briciu a pledat pentru reducerea taxelor judiciare de timbru, care actualmente sunt adesea prohibitive pentru cereri care nici nu au vreo component de lux, ci se referă la aspect banale din viața de zi cu zi, cum ar fi partajul judiciar. ”Așa cum există un medic de familie ar trebui să existe și un avocat de familie pentru că realmente problemele cu care se confruntă oamenii sunt din ce în ce mai dese iar efectele netratării acestora în mod calificat pot fi fatale din punct de vedere patrimonial dar și moral”, a susținut vicepreședintele UNBR. Acesta a mai subliniat că accesul la justiție trebuie făcut în mod calificat, prin avocat, pentru a nu se produce dezechilibre, abuzuri în exercitarea acestui drept. Un exemplu concludent este cel al deciziei Curții Constituționale, care a considerat că nu este nevoie de avocat pentru recurs iar efectul a fost că toată lumea face recurs, indiferent că se încadrează sau nu în motivele prevăzute de lege. Or, aceasta ar putea antrena efecte patrimoniale și mai împovărătoare pentru părți.

O altă discuție s-a axat pe protecția confidențialității relației avocat client, ca o componentă de bază a dreptului la apărare și implicit a accesului la justiție. Dna av. Cristina Gheorghe a argumentat că toate eforturile de a actualiza legea profesiei de avocat au la bază dorința avocaților de a garanta dreptul la apărare. Nu se creează nicio ”imunitate”, dimpotrivă, se stabilesc sancțiuni disciplinare pentru avocați în cazul încălcării secretului profesional, deoarece confidențialitatea comunicărilor avocat client este o garanție a apărării și a dreptului la un proces echitabil stabilită pentru justițiabili și nu pentru avocați.

Dl. Andrei Cristea, moderatorul emisiunii ”Legile afacerilor, a mulțumit invitaților pentru prezență, atitudine și informațiile oferite, care au dus la dublarea audienței.

**Puteți vizualiza întreaga ediție pe site-ul TVR:**

[http://www.tvrplus.ro//editie-legile-afacerilor-510644](http://www.tvrplus.ro/editie-legile-afacerilor-510644)